钦定古今图书集成/明伦汇编/家范典/第081卷 > 《魏张揖博雅》 > 《渐卦》
## 钦定古今图书集成/明伦汇编/家范典/第081卷 > 《魏张揖博雅》 > 《渐卦》

《渐》：“女归吉”，利贞。

〈程传〉以卦才兼渐义而言也。乾坤之变为巽艮，巽艮重而为渐，在渐体而言，中二爻交也。由二爻之交，然后男女各得正位。初、终二爻，虽不当位，亦阳上阴下，得尊卑之正，男女各得其正，亦得位也，与《归妹》正相对。女之归能如是之正，则“吉”也。天下之事，进必以渐者，莫如女归。臣之进于朝，人之进于事，固当有序。不以其序，则陵节犯义，凶咎随之。然以义之轻重廉耻之道，女之从人最为大也，故以“女归”为义。且男女万事之先也，言女归之，所以吉利于如此贞正也，盖其固有，非设戒也。《渐》之义宜能“亨”，而不云“亨”者，盖“亨”者通达之义，非渐进之义也。〈本义〉渐，渐，进也。为卦止于下而巽于上，为不遽进之义，有女归之象焉。又自二至五皆得正，故其占为“女归吉”，而又戒以“利贞”也。〈大全〉中溪张氏曰：渐者，进以序而不迫之义。女，巽也。适人为归，故曰“女归。”以二体言，艮男下于巽女，亦为女归之义，故圣人取女归，以明渐进之象，所以为吉。然女归固以渐为吉，而其利尤在于得正也。以中四爻而观，虽阴阳

皆当位，而三四相比，非正应也。唯二五相应为正，故曰“利贞。” 汉上朱氏曰：“女谓嫁曰归，自内而外也。《渐》专以女妇为义，盖礼义廉耻之重，天下国家之本，无若女之归也。” 白云郭氏曰：“女归不以渐，则奔也。渐则为归，故女归以渐为吉。” 临川吴氏曰：“巽女在外，将入而来归。艮男在内，方止而未往迎，有女归以渐之象。聘” 则为妻，奔则为妾。自纳采、问名、纳吉、纳征、请期、亲迎，六礼备而后成婚，女归之以渐如此。云峰胡氏曰：“《咸》取女吉” ，取者之占也。“《渐》女归吉” ，嫁者之占也。然皆以贞艮为主，艮，止也。止而说，则其感也以正，是为取女之吉；止而巽，则其进也以正，是为女归之吉。

《彖》曰：“渐”之进也，“女归吉”也。

〈程传〉如《渐》之义、而进乃女归之“吉”也。谓正而有渐也。女归为大耳、他进亦然。〈本义〉“之”字疑衍，或是“渐”字。

又

九三，“鸿渐于陆”，夫征不复，妇孕不育，凶。利御寇。

〈程传〉“夫”，阳也。夫，谓三。三若不守正而与四合，是知征而不知复。“征”，行也。“复”，反也。不复，谓不反顾义理。“妇”，谓四。若以不正而合，则虽孕而不育，盖非其道也。如是则“凶”也。三之所利在御寇，非理而至者，寇也。守正以闲邪，所谓御寇也。不能御寇，则自失而“凶”矣。〈大全〉进斋徐氏曰：夫谓三，妇谓四，与《小畜》同义。三四位皆不中，相比而无应，相比则相亲而易合，无应则无适而相求。征，往也。孕，得阳也。郑氏刚中曰：三上无应而亲四，四下无应而奔三。三务进而妄动，故征则不可还；四失守而私交，故孕则不敢育。双湖胡氏曰：尝合卦爻辞观之，卦辞“女归吉”者，以三四两爻也。爻辞“夫妇凶”者，亦三、四两爻也。卦以两体论，巽女有归《艮》男之象。爻以应否论，当相应之位者为正，不当相应之位者为邪，四女无归，三男之理也。特相比而相得，为私情之相合耳。此卦但言女归，不言取女，不得与《咸》例论，其谨始之意，已可见于言外矣。〈大全〉朱子曰：《渐》九三爻虽不好夫征不复，妇孕不育，却利御寇。今行家择日，利婚姻底日，不宜用兵，利相战底日，不宜婚姻，正是此意。盖用兵则要相杀相胜，婚姻则要和合，故用有不同也。云峰胡氏曰：“夫征不复”者三，悦四之阴，往不以事也。“妇孕不育”者四，从三之阳，合不以正也，其凶也宜矣。爻因《彖》言“女归”之吉，故又以此发明为夫妇之所以凶者以为戒也。然以九三之刚而比六四之柔，则为夫妇不正之象。九三倘能以其刚而遏六四之柔，则又自有御寇之象也。或曰：“雁群不乱，止则相保”，亦有御寇象。

《象》曰：“夫征不复”，离群丑也。“妇孕不育”，失其道也。

〈程传〉夫“征不复”，则失《渐》之正。从欲而失正，离叛其群类，为可丑也。卦之诸爻，皆无不善。若独失正，是离其群类，“妇孕”不由其道，所以不育也。

又

九五，鸿渐于陵，妇三岁不孕，终莫之胜，吉。

〈大全〉中溪张氏曰：“‘鸿渐于陵’，陵为高阜。下视于磐于陆，则于陵为最高，此人君处九五位之象也。况五与二为正应，则二乃五之妇，二渐进以归于五也。虽三欲塞之，四欲间之，历三岁而不孕，然二五以中正之道相应，必得遂其室家之愿。彼不中不正者，终莫能夺而胜之，宜其吉也。卦以巽为女，艮为男，而爻以五为夫，二为妇者，盖以二五阴阳相应而言服义不同，此其所以为变《易》也。”建安丘氏曰：“《渐》卦以女归为义，故中四爻有夫妇之象。五与二应，夫妇之正配也，故以‘妇三岁不孕，终莫之胜’为象。三与四比，夫妇之邪匹也，故以‘妇孕不育，失其道也’为象。盖夫妇之交亦当以渐，夫苟患正配之难合，而乐邪匹之‘易从’”，则亦失渐之义矣。